b"\n_START_ARTICLE_\nRogue One: A Star Wars Story\n_START_SECTION_\nJuoni\n_START_PARAGRAPH_\nTiedemies Galen Erso piileskelee perheineen planeetta Lah'mulla, kunnes Orson Krennic, Imperiumin armeijan edistyneen asetutkimusosaston johtaja, saapuu pakottamaan Galenin viimeistelem\xc3\xa4\xc3\xa4n ty\xc3\xb6ns\xc3\xa4 Kuolemant\xc3\xa4hden, planeettojen tuhoamiseen kykenev\xc3\xa4n avaruusaseman, viimeistelemisess\xc3\xa4. _NEWLINE_Galenin vaimon Lyran jouduttua surmatuksi, heid\xc3\xa4n pieni tytt\xc3\xa4rens\xc3\xa4 Jyn pakenee turvaan kapinallisten \xc3\xa4\xc3\xa4riliikkeen johtajan Saw Gerreran avustuksella. _NEWLINE_15 vuotta my\xc3\xb6hemmin Imperiumin pilotti Bodhi Rook vaihtaa puolta ja pyrkii viem\xc3\xa4\xc3\xa4n holografisen viestin Galenilt\xc3\xa4 Jedhan aavikkokuussa oleskelevalle Gerreralle. Planeetta Wobanilla kapinalliskapteeni Cassian Andor vapautta ja tapaa aikuiseksi varttuneen ja Imperiumin ty\xc3\xb6leirill\xc3\xa4 vankina pidetyn Jynin. Jyn vied\xc3\xa4\xc3\xa4n Yavin 4:lle tapaamaan Mon Mothmaa, joka pyyt\xc3\xa4\xc3\xa4 h\xc3\xa4nt\xc3\xa4 auttamaan Galenin sek\xc3\xa4 Kuolemant\xc3\xa4hte\xc3\xa4 koskevien tietojen etsimisess\xc3\xa4. Mutta Jynin tiet\xc3\xa4m\xc3\xa4tt\xc3\xa4 kenraali Draven k\xc3\xa4skee Cassiania tappamaan Galenin._NEWLINE_Jyn, Cassian sek\xc3\xa4 uudelleenohjelmoitu Imperiumin droidi K-2SO saapuvat Jedhan aavikkokuuhun, miss\xc3\xa4 Imperiumi louhii kyberkristalleja Kuolemant\xc3\xa4hden voimanl\xc3\xa4hteeksi, Gerreran taistelijoiden k\xc3\xa4ydess\xc3\xa4 aseelliseen vastarintaan heit\xc3\xa4 vastaan. Sokean soturi Chirrut \xc3\x8emwen sek\xc3\xa4 palkkasoturi Baze Malbusin avulla Jyn l\xc3\xb6yt\xc3\xa4\xc3\xa4 Gerreran, joka pit\xc3\xa4\xc3\xa4 Bodhia panttivankina. Gerrera n\xc3\xa4ytt\xc3\xa4\xc3\xa4 Jynille hologrammin, jossa Galen kertoo tytt\xc3\xa4relleen rakastavansa t\xc3\xa4t\xc3\xa4 ja palanneensa projektiin suunnitellakseen Kuolemant\xc3\xa4hteen heikkouden: reaktorikuilun, johon pommittaminen aiheuttaisi koko avaruusaseman tuhoksi koituvan ketjureaktion. H\xc3\xa4n kertoo my\xc3\xb6s, ett\xc3\xa4 piirustukset l\xc3\xb6ytyv\xc3\xa4t trooppisella planeetta Scarifilla sijaitsevan tukikohdan tornin tietopankista. _NEWLINE_Suurmoffi Tarkin tapaa Krennicin Kuolemant\xc3\xa4hdell\xc3\xa4 ja ep\xc3\xa4ilev\xc3\xa4n\xc3\xa4 projektin edistymisest\xc3\xa4 vaatii t\xc3\xa4t\xc3\xa4 k\xc3\xa4ytt\xc3\xa4m\xc3\xa4\xc3\xa4n pienitehoista tuhos\xc3\xa4dett\xc3\xa4 Jedhan p\xc3\xa4\xc3\xa4kaupungin tuhoamiseksi. Jyn ja h\xc3\xa4nen ryhm\xc3\xa4ns\xc3\xa4 joutuvat pakenemaan Bodhin kanssa, mutta Gerrera j\xc3\xa4\xc3\xa4 kuolemaan. Tarkin onnittelee Krennici\xc3\xa4, mutta Imperiumin k\xc3\xa4rsimien tietovuotojen vuoksi h\xc3\xa4n ottaa projektin komentoonsa._NEWLINE_Jyn j\xc3\xa4ljitt\xc3\xa4\xc3\xa4 is\xc3\xa4ns\xc3\xa4 planeetta Eadulla sijaitsevalle tutkimuslaitokselle, miss\xc3\xa4 Galen my\xc3\xb6nt\xc3\xa4\xc3\xa4 Krennicille olevansa vastuussa tietovuodosta. Vaikka Cassian p\xc3\xa4\xc3\xa4tt\xc3\xa4\xc3\xa4kin j\xc3\xa4tt\xc3\xa4\xc3\xa4 Galenin henkiin, kapinalliset saapuvat pommittamaan laitosta ja Galen kuolee Jynin k\xc3\xa4sivarsille. Krennic evakuoi planeetan ja Jynin ryhm\xc3\xa4 pakenee varastetulla Imperiumin sukkulalla. Palattuaan Yavin 4:lle, Jyn ehdottaa suunnitelmaa Kuolemant\xc3\xa4hden piirustusten varastamiseksi Scarifilta, mutta Galenin ja Gerreran kuolemien sek\xc3\xa4 hologrammin tuhon my\xc3\xb6t\xc3\xa4 kaikki kapinalliset eiv\xc3\xa4t usko sen olevan mahdollista. _NEWLINE_T\xc3\xa4m\xc3\xa4n vuoksi Jynin ryhm\xc3\xa4 ja joukko muita kapinallisia k\xc3\xa4ytt\xc3\xa4v\xc3\xa4t varastettua sukkulaa l\xc3\xa4hte\xc3\xa4kseen varastamaan suunnitelmat itse, muodostaen yksik\xc3\xb6n nimelt\xc3\xa4 Rogue One. Krennic vierailee Mustafarilla Darth Vaderin luona raportoidakseen Eadun hy\xc3\xb6kk\xc3\xa4yksest\xc3\xa4 sek\xc3\xa4 pyyt\xc3\xa4\xc3\xa4kseen t\xc3\xa4lt\xc3\xa4 lupaa p\xc3\xa4\xc3\xa4st\xc3\xa4 keisarin puheille, mutta Vader k\xc3\xa4skee h\xc3\xa4nt\xc3\xa4 vain varmistamaan, ettei uusia tietovuotoja tule._NEWLINE_Saavuttuaan Scarifiin Jyn ja Cassian naamioituvat Imperiumin upseereiksi muiden ryhm\xc3\xa4l\xc3\xa4isten pit\xc3\xa4ess\xc3\xa4 Imperiumin sotilaat kiireisin\xc3\xa4. My\xc3\xb6hemmin kapinallisten laivasto saapuu paikalle tuhotakseen planeetan ymp\xc3\xa4rill\xc3\xa4 olevaa suojakentt\xc3\xa4\xc3\xa4 yll\xc3\xa4pit\xc3\xa4v\xc3\xa4n avaruusaseman. Krennic itse saapuu Scarifiin selvitt\xc3\xa4\xc3\xa4kseen mit\xc3\xa4 tietoja Galen oli vuotanut. Jyn onnistuu saamaan Kuolemant\xc3\xa4hden piirustukset samalla, kun iskusotilaat tuhoavat K-2SO:n. Bodhi, Chirrut, Baze ja monet muut kapinallissotilaat saavat surmansa vihollisen ylivoiman edess\xc3\xa4. L\xc3\xa4hetystornin huipulla Jyn kohtaa Krennicin, joka julistaa Imperiumin voittoa ennen kuin Cassian haavoittaa h\xc3\xa4nt\xc3\xa4 ja Jyn l\xc3\xa4hett\xc3\xa4\xc3\xa4 piirustukset Kapinaliiton komentoalukselle. _NEWLINE_Kuolemant\xc3\xa4hti saapuu Scarifin kiertoradalle ja Tarkin antaa k\xc3\xa4skyn tuhota tukikohdan, jolloin ep\xc3\xa4onnistunut Krennic saa surmansa tukikohdan tuhoutuessa, kun taas Jyn ja Cassian kuolevat s\xc3\xa4teen aiheuttaman paineaallon seurauksena. Kapinallisten laivasto alkaa vet\xc3\xa4yty\xc3\xa4, mutta Vader hy\xc3\xb6kk\xc3\xa4\xc3\xa4 komentoalukseen saadakseen piirustukset takaisin. H\xc3\xa4n surmaa aluksen miehist\xc3\xb6n, mutta piirustukset oli jo ehditty vied\xc3\xa4 Tantive IV:lle, jossa prinsessa Leia toteaa niiden antaneen kapinalle toivoa. Elokuvan T\xc3\xa4htien sota: Episodi IV \xe2\x80\x93 Uusi toivo tapahtumat alkavat kronologisesti heti aluksen paetessa hyperavaruuteen.\n_START_SECTION_\nTuotanto\n_START_PARAGRAPH_\nToukokuussa 2014 julkaistiin tieto, ett\xc3\xa4 uuden T\xc3\xa4htien sota -antologiaelokuvan ohjaajaksi oli valittu muun muassa Godzillan ohjannut Gareth Edwards ja k\xc3\xa4sikirjoittajaksi Gary Whitta. Elokuvan ensi-illaksi ilmoitettiin 16. joulukuuta 2016._NEWLINE_Maaliskuussa 2015 julkaistiin virallisesti tulevan elokuvan nimi Rogue One ja ensimm\xc3\xa4inen elokuvaan valittu n\xc3\xa4yttelij\xc3\xa4 Felicity Jones._NEWLINE_Elokuvan kuvaukset alkoivat Lontoossa kes\xc3\xa4ll\xc3\xa4 2015._NEWLINE_Elokuvan ensimm\xc3\xa4inen traileri julkaistiin 7. huhtikuuta 2016. Elokuvan toinen traileri julkaistiin 11. elokuuta 2016._NEWLINE_Alun perin Alexandre Desplat valittiin s\xc3\xa4velt\xc3\xa4j\xc3\xa4ksi, mutta syyskuussa 2016 Michael Giacchino valittiin h\xc3\xa4nen tilalleen, kun uudelleenkuvaamiset muuttivat j\xc3\xa4lkituotannon aikataulua.\n_START_SECTION_\nKriitikoiden vastaanotto\n_START_PARAGRAPH_\nRotten Tomatoes -ker\xc3\xa4\xc3\xa4j\xc3\xa4sivustolla 85\xc2\xa0% kriitikoista antoi elokuvalle my\xc3\xb6nteisen arvostelun pistekeskiarvolla 7,5/10. Tulos perustuu 328 arvosteluun.\n_START_SECTION_\nTuotto\n_START_PARAGRAPH_\nRogue One on tuottanut yhteens\xc3\xa4 1,012 miljardia dollaria maailmanlaajuisesti. Se oli vuoden 2016 nelj\xc3\xa4nneksi eniten tuottanut elokuva."